Slovenska kronika, 28.12.2009


Naslov: Pregled dogajanja v Posavju v letu 2009

Napoved za voditelja:

V Posavju v letu 2009 ni prišlo do množičnih odpuščanj, le nekaj manjših podjetij je šlo v stečaj, na zavod za zaposlovanje pa so prešli povečini tisti, ki so imeli pogodbe za določen čas, brez dela pa so ostali tudi nekateri tujci. Kljub recesiji se je nadaljevala gradnja verige hidro elektrarn in nekaterih drugih infrastrukturnih objektov. So pa Posavci razočarani nad vlado in državo, ki ovira nadaljevanje že začetih projektov.

T- Iz Posavja GORAN ROVAN /

X- Snemalec in montažer Jože Grajžl /

V letu 2009 je v Posavju najbolj odmevala stavka delavcev Vina Brežice, ki se je zaključila s stečajem. Pojavili so se tudi »čudežni« rešitelji, ki so obljubljali marsikaj, naredili pa nič.

T- VLADO RASINEC /
X- nekdanja delavec Vina Brežice /
Ja, to je sramotno ne, to je res. Nismo pričakovali tega. Obljube, obljube, obljube ne, vse od novega leta se je začelo to. Problem je, nimaš plače, nimaš potnih stroškov, ne. Življenje teče naprej. Ne vem, obupani smo vsi.

T- VLASTA ZORKO /
X- nekdanja delavka Vina Brežice/

Zelo žalostno. Začela sem s firmo, odprla se je, nova polnilnica, nova proizvodnja, zelo žalostno za vse nas, ki smo tulk let delal tuki. Velko se odpovedal, velko solidarnostnih akcij je blo, vse vinograde zasadil, obnovil in tako gledal počas propad firme. Zelo žalostno.

Krški občinski svet je sredi leta po številnih zasedanjih in zapletih le dal soglasje za gradnjo trajnega odlagališča nizko in srednje radioaktivnih odpadkov v Vrbini. 

T- FRANC BOGOVIČ /
X- župan občine Krško /
Žal pa smo razočarani, da država kljub zamudi šest, sedem mesecev ni zmogla tudi sama sprejeti odločitve in uredbo o DPN za odlagališče tudi sprejeti.

Nadaljevale pa so se naložbe v energetske objekte. Tako je bil dokončano 110 in 20 kilovoltno stikališče pri TE Brestanica, HE Blanca je konec leta začela s poskusnim obratovanjem, gradnja energetskega objekta pri HE Krško poteka po planu, zamuja pa gradnja akumulacijskega bazena zanjo. 

T- BOGDAN BARBIČ /
X- direktor HE na spodnji Savi /

Pri HE Brežice in pa Mokrice ocenjujem, da je bil tudi v letošnjem letu narejen precejšen napredek in v naslednjem letu pričakujem tudi uspešen zaključek vsaj DPN za HE Brežice.

Seveda pa Posavci niso zadovoljni, da se gradnja verige iz različnih razlogov zatika. Mnogi menijo, da pri tem ne gre zgolj za slučajnost.

T- IVAN MOLAN /
X- župan občine Brežice /

In mislim, da je ena skupna ugotovitev, da dejansko ta vlada ne ve, ali bi sploh nadaljevala s HE ali bi prenehala z verigo.

Tako kot ostale Slovence je tudi Posavce tudi letos razveselil metalec kladiva Primož Kozmus, ki je postal svetovni prvak, še bolj pa kasneje, ko je prekop svoje kolumne v Poletu sporočil, da bo zaključil svojo kariero.

T- PRIMOŽ KOZMUS /
X- svetovni prvak v metu kladiva /

Zdelo se mi je primerno, no, pač. Seveda potem je bilo mnenj različnih, ampak kljub temu mislim, da sem se prav odločil, da pač nisem vzel eno pot, ki jo vzame vsak, torej z novinarsko konferenco, ampak sem sporočil na tak način.

Posavci so se v tem letu lahko veselili tudi nekaterih novih pridobitev, tako je bila zaključena gradnja sevniške čistilne naprave na Logu in kanalizacijskega omrežja v Krškem, obnovljena je bilo več kilometrov cest, vodovodov in še bi lahko naštevali. V Posavju pa so tudi zadovoljni, da se niso uresničile napovedi, da bi brežiško bolnišnico postopoma zaprli.

